## Susana Camarero acusa el Govern d’“engreixar la caixa de Catalunya amb els fons de vivenda de les autonomies”

*** La vicepresidenta critica que “l’amenaça del Govern pot costar a la Comunitat Valenciana 165 milions d’euros, que no és un número, sinó 16.764 famílies que es queden sense ajudes”**

La vicepresidenta i consellera de Servicis Socials, Igualtat i Vivenda, Susana Camarero, ha acusat Pedro Sánchez de “governar per a engreixar la caixa de Catalunya amb els fons de vivenda que pertanyen a la resta d’autonomies”.

Camarero s’ha pronunciat així en declaracions als mitjans de comunicació, abans de la seua participació en la Conferència Sectorial de Vivenda convocada pel Ministeri de Vivenda i Agenda Urbana, en la qual s’han posat damunt la taula temes com el Pla estatal de vivenda o el Bo Jove.

La vicepresidenta ha lamentat que el Govern, “en compte de fer propostes i buscar solucions, es mou a colp d’amenaça per a intentar salvar un executiu que fa aigües”. Així, ha explicat que l’aplicació de la llei de vivenda és potestativa i, de fet, “cap comunitat l’aplica, excepte Catalunya, per la qual cosa no és una qüestió de partit sinó de polítiques efectives”.

En este punt, ha indicat que “les comunitats estem implementant mesures que realment funcionen en el marc de les nostres competències, per a crear més vivenda i reduir el preu, en el nostre cas, a través del Pla Viu, que preveu posar en el mercat 10.000 vivendes en quatre anys, i no podem permetre la intromissió de l’executiu i molt menys el xantatge amb una qüestió que és la tercera preocupació dels ciutadans, i la primera dels jóvens”.

“El Ministeri no té competències en matèria de vivenda, més enllà de distribuir els fons a les autonomies per a facilitar este dret constitucional als ciutadans”, ha apuntat Camarero, qui s’ha preguntat que, “si el Govern ens lleva els diners a les comunitats que fem les coses bé, per a què servix el Ministeri si s’ha autobuidat de funcions?”.

La vicepresidenta ha concretat que “el contingent català ens pot costar en matèria de vivenda 165 milions, que no és un número, sinó 16.764 famílies a les quals el Govern deixa sense ajudes: 10.500 persones que han rebut ajudes al lloguer, 5.700 jóvens que disfrutes del Bo Jove, 410 jóvens que han obtingut ajudes a la compra de vivenda o 154 persones en situació de vulnerabilitat”.

Per això, ha insistit que la Comunitat Valenciana el que reclamarà al Govern d’Espanya és que el pla de vivenda atenga “criteris objectius, justos i equitatius, com és el criteri poblacional, el que dona seguretat jurídica i garantia d’eixa objectivitat necessària a l’hora de distribuir els fons al conjunt de les comunitats autònomes”.

**Bo Jove**

En matèria de Bo Jove, Camarero ha demanat al Govern que agilitze els tràmits perquè es puga publicar com més prompte millor la convocatòria d’ajudes. “Estem fora de termini perquè les ajudes puguen arribar a les seues destinatàries, per la qual cosa el Govern hauria de certificar la partida i tramitar-les a principi d’any en les pròximes edicions”, ha subratllat.

A més, segons ha indicat, el Ministeri es va comprometre a ampliar la partida de 200 milions d’euros destinada a esta matèria, “però no ens ha distribuït ni un euro més quan està demanant un esforç superior a les comunitats per a aportar és esta línia”. “La Comunitat Valenciana complix per damunt de l’exigit, i no solament som l’única que aporta fons propis al Bo Jove, juntament amb Catalunya, sinó que destina més de l’exigit amb 9 milions aportats a este pla”, ha asseverat.

A més, ha demandat al Govern una simplificació administrativa de la gestió d’estes ajudes perquè és “una càrrega insuportable per als més jóvens, també per a les administracions que el gestionem”.

Susana Camarero ha exigit també al Govern que “deixe de ser ostatge de Catalunya, de llançar polítiques sectàries i demagògiques i augmente les partides destinades a vivenda, done suport a les iniciatives de les autonomies i aplique mesures efectives contra l’ocupació il·legal, que és un altre dels problemes als quals està donant l’esquena amb cortines de fum”.

**Comunicat conjunt**

La Generalitat s’ha sumat a un comunicat conjunt emés i firmat pels governs autonòmics de Galícia, Andalusia, Cantàbria, La Rioja, Múrcia, Aragó, Extremadura, Illes Balears, Madrid, Castella i Lleó, Ceuta i Melilla en el qual reivindiquen la no-intervenció en els preus i en les competències de les autonomies, així com el repartiment igualitari dels recursos públics.

Fecha: 03/10/2024